Lissa Mathiasen (S), 2004-06-04:
Jeg kan forstå, at man fra Dansk Folkepartis side med den forklaring, der blev givet her, har valgt bevidst at finde noget at problematisere for at komme ud af den klemme, man var kommet i, fordi man ved førstebehandlingen fik tilkendegivet, at man faktisk var positiv, og fordi jeg derefter sagde: Fint, så stiller vi et ændringsforslag, og så er der kun de tre punkter, som et flertal er enige om.
Vi har ikke noget ønske om, at det her skal være en bureaukratisk model.
Vi har ikke noget ønske om, vil
jeg gerne sige til hr. Freddie Madsen, at vi skal være i en situation, hvor nogle fra huslejenævnet skal ud og tjekke, om huslejen er korrekt; vi har et ønske om, at vi skal have en let og administrerbar, billig model, som betyder, at man som udlejer skal kunne ringe og spørge huslejenævnet: Hvad er et normalt niveau for udlejning af værelser her i mit område?
Mere ønsker vi ikke.
Hvad er det, Dansk Folkeparti har
imod det
Det synes jeg at hr. Freddie Madsen skylder os et svar på.
Det er det ene.
Det andet, hr. Freddie H. Madsen skylder os et svar på, er: Hvad er det, man har imod, at vi får ens regler, uanset om vi taler kollegier, klubværelser eller enkeltværelser?
Ville det ikke være rart, at vi havde en ensrettet retningslinje, der hed 3 måneder for alle?
Nogle undrer sig jo sikkert over, hvorfor vi stillede det ændringsforslag - vi mener faktisk, at det burde være blevet der - men det har vi gjort, fordi jeg tog notits af, hvad der blev sagt fra Dansk Folkeparti ved førstebehandlingen.
Der kom en meget klar udtalelse fra Dansk Folkeparti, der lød, at af de fire punkter, som det her forslag går på, om at styrke reglerne for udlejning af enkeltværelser, kunne man støtte de tre punkter. Så tog vi det punkt ud, som man ikke kunne støtte fra Dansk Folkeparti, og det vil sige, at det, vi nu har tilbage, og som jeg kunne have ønsket mig at et flertal nu kunne have været enige om at stemme igennem, ville have betydet, at vi for alle - dvs. ved udlejning af værelser, klubværelser og enkeltværelser - ville have haft 3 måneders opsigelse.
Det ville have betydet, at man havde haft mulighed for fra udlejers side at få tjekket ved huslejenævnet, om det var en rimelig husleje, man agtede at tage.
Og som det sidste
, at også andelsbolighavere skulle have mulighed for at kunne leje ud. Beklageligvis står vi i den situation at måtte konstatere, at man fra Dansk Folkeparti til trods for en klar tilkendegivelse ved førstebehandlingen alligevel ikke vil være med.
Det vil sige, at den hjælp, vi kunne have givet de mange mennesker, ikke kun unge, der lejer værelser, men også de mange enlige, som har svært ved at få en bolig, kan vi ikke finde et flertal for.
Jeg undrer mig over, hvad det er, der pludselig gør, at Dansk Folkeparti ikke kan støtte det. Jeg kan se, at Dansk Folkeparti i sit betænkningsbidrag siger, at det er alt for bureaukratisk.
Jamen vi har ikke foreslået, at det skal være bureaukratisk. Så jeg vil sige, at jeg synes, Dansk Folkeparti har et stort forklaringsproblem.
Hvad er det, der egentlig er årsagen til, at man ikke vil støtte, at der skal være en så meget bedre beskyttelse for unge og for de enlige, som har brug for at leje et enkeltværelse?